Kunuku

Kunuku ta un tereno di agrikultura, situá den kampo, pa planta, kultiva tera òf kria bestia pa benta òf outosufisiensia. Den Karibe Hulandes, kunuku tambe ta referí na un plantashon òf tereno rondoná pa un trankera of transhi. Kunuku tabata forma parti esensial di bida rural na e islanan Aruba, Boneiru i Kòrsou.

 Struktura i uso 
Tradishonalmente, un kunuku tabata konsistí di un kas di kampo (kas di kunuku), un tereno pa sembra mata manera  sentebibu, maishi, aros, pinda, i tabaku, mas un parti destiná pa krio di bestia manera kabritu, baka òf bestia di karga. E sistema tabata dependé hopi di e temporada di awa, pavia di e klima arido di e islanan, i tabata hasi uso di téknikanan di retenshon di awa, manera dam i tanki di awa.

 Nòmber i orígen 
E palabra "kunuku" tin su rais den e idioma taino, un idioma arawak, ku prehistorikamente tabata wòrdu papiá pa e pueblo taino den archipiélago di Gran Karibe. Den taino, e término konuko tabata referí na un tereno chikitu sembrá òf un hòfi, usualmente trahá kolektivamente pa proveé kuminda pa un komunidat.

Ku e ekspanshon kolonial spaño den siglo XVI, e palabra konuko a drenta den e léksiko spaño i a bira un término general pa e plantashonnan chikí di Antia Mayó. Na e islanan hulandes, parti di Antia Menor, e palabra a evolushona fonétikamente den e idioma lokal di papiamentu resultando den e forma "kunuku".

E persistensia di e palabra den e idioma papiamento ta demostrá e kontinuidat kultural i agrario ku ta uni herensia taino, afrikano i oropeo den e bida rural di Karibe Hulandes. Diariamente, kunuku no ta referí solamente na e tera mes, sino tambe na e estilo di bida i un sistema di konosementu tradishonal relashoná ku e tera seku di e region.

 Historia i kultura 
Na komienso di e dominio spañó i tambe durante periodo kolonial hulandes, kunukunan tabata e base di e ekonomia lokal di e poblashon afrokaribeño liber i su desendientenan. Kunuku tabata un espasio di outonomia i sobrebibensia, unda famianan tabata mantené e kultura agrario propio i tabata preservá konosementu tradishonal di plantashon, inkluso durante periodonan di sekura.

Na Aruba, e palabra kunuku ta haña menshon den dokumento kolonial di siglo XVIII, ku ta indiká uso di e tèrmino den registronan di poseshon i den kontrato di trabou di èks-katibunan. Na islanan ABC, kunuku tabata un elemento di identidat di e kampo, i varios kunuku históriko a keda preservá, manera Kunuku Roi Lamunchi i Kunuku di Chich'i Tan na Boneiru.

Category:Geografia